text: Interromput el servei ferroviari entre Ripoll i Puigcerdà a causa del vent | Catalunya | EL PAÍS Catalunya
  Protecció Civil manté l'alerta per neu a Girona i Barcelona
  Barcelona 5 FEB 2015 - 06:59	CET
  El temporal de neu va col·lapsar ahir les carreteres catalanes. ALBERT GARCIA
  Protecció Civil manté el pla Neucat davant la possibilitat de més nevades, tot i que la principal preocupació de les properes hores i dies són les baixes temperatures previstes, ja que provocaran gelades nocturnes on hi hagi neu fosa o on hagi plogut, de manera que ha recomanat molta precaució en la mobilitat de matinada i a primeres hores del matí.
  La previsió meteorològica de ràfegues de vent superiors a 120km/h per a aquest dijous, obliga a interrompre el servei ferroviari en alguns trams de les línies R3 i R11, ha informat Renfe en un comunicat. La previsió de fortes ràfegues de vent, superiors a 120 km/h, ha obligat a interrompre el servei ferroviari entre Ripoll i Puigcerdà (Girona) a la línia R3.
  En l'R11, els trams afectats seran el de Figueres-Portbou, que quedarà interromput des de les 06.00 hores, i el de Portbou-Cervera, a partir de les 09.00 hores. A l'R3, el tram Ribes de Freser-Planoles quedarà interromput a partir de les 10.00 hores, i a partir de les 11.00 hores el tram Planoles-Tor de Querol. Per garantir la mobilitat, Renfe ha activat un servei alternatiu per carretera en els recorreguts afectats. El temporal de neu que va haver-hi ahir a Catalunya continua afectant catorze vies, quatre de les quals segueixen tancades a la circulació, informa el Servei Català de Trànsit (SCT).
  D'altra banda, l'Ajuntament de Barcelona ha donat allotjament a 86 persones sense sostre durant la nit de dimecres en el marc de l'operació Fred, que manté actiu el nivell 2.